**Povzetek revizijskega poročila *Pravilnost poslovanja Občine Solčava in družbe LOGARSKA DOLINA, d. o. o. v delu, ki se nanaša na komunalno takso za vstop in ogled Krajinskega parka Logarska dolina***

Računsko sodišče je revidiralo *pravilnost poslovanja Občine Solčava in družbe LOGARSKA DOLINA, d. o. o. v delu, ki se nanaša na komunalno takso za vstop in ogled Krajinskega parka Logarska dolina v letu 2015.* Cilja revizije sta bila izrek mnenja o pravilnosti poslovanja Občine Solčava v delu, ki se nanaša na komunalno takso za vstop in ogled Krajinskega parka Logarska dolina v letu 2015, ter izrek mnenja o pravilnosti poslovanja družbe LOGARSKA DOLINA, d. o. o. v delu, ki se nanaša na komunalno takso za vstop in ogled Krajinskega parka Logarska dolina v letu 2015.

Računsko sodišče je o pravilnosti poslovanja Občine Solčava v delu, ki se nanaša na komunalno takso za vstop in ogled Krajinskega parka Logarska dolina v letu 2015, izreklo *negativno mnenje*, ker občina ni poslovala v skladu s predpisi in pogodbenimi določili v naslednjih primerih:

* kot komunalno takso je predpisovala vstopnino za vstop in ogled Krajinskega parka Logarska dolina, za kar ni imela pravne podlage niti v Zakonu o financiranju občin niti v drugih javnofinančnih predpisih;
* ni potrdila podrobnejših pravil zaračunavanja vstopnine;
* z družbo LOGARSKA DOLINA, d. o. o. se ni dogovorila o porabi polovice prihodkov od vstopnine ter se ni usklajevala o predlogu razporeditve predvidenih celotnih prihodkov od vstopnine, ki ga je pripravila družba LOGARSKA DOLINA, d. o. o., občinski svet občine pa ga ni potrdil;
* ni opravljala nadzora nad izvajanjem koncesijske pogodbe (pravilnost pobiranja vstopnine in namenske porabe prihodkov od vstopnine).

Računsko sodišče je o pravilnosti poslovanja družbe LOGARSKA DOLINA, d. o. o. v delu, ki se nanaša na komunalno takso za vstop in ogled Krajinskega parka Logarska dolina v letu 2015, izreklo *mnenje s pridržkom*, ker družba ni poslovala v skladu s predpisi in pogodbenimi določili v naslednjih primerih:

* voznikom avtodomov je zaračunavala vstopnino, ki ni bila določena v Planu aktivnosti 2015 niti v aktu ki je določal pravila o zaračunavanju vstopnine;
* Plan aktivnosti 2015, ki vsebuje predlog razporeditve prihodkov od vstopnine, in letni program dejavnosti, ki se bodo financirale s prihodki od vstopnine, je pripravila prepozno;
* Občine Solčava do 15. 11. 2015 ni obvestila o višini prihodkov od vstopnine v letu 2015;
* do 15. 3. 2016 ni pripravila letnega poročila o porabljenih prihodkih od vstopnine za leto 2015.

Računsko sodišče je Občini Solčava podalo *priporočilo* za izboljšanje poslovanja.

Ljubljana, 18. julija 2018